PRIMĂRIA MUNICIPIULUI SATU MARE

SERVICIUL INVESTIȚII – GOSPODĂRIRE – ÎNTREȚINERE

 DIRECŢIA ECONOMICĂ

NR. 16861 / 17.03.2021

 **RAPORT DE SPECIALITATE**

la proiectul de hotărâre privind aprobarea predării către Ministerul Dezvoltării, Lucrărilor Publice şi Administraţiei prin Compania Naţională de Investiţii C.N.I. S:A.

a amplasamentului şi asigurarea condiţiilor în vederea executării obiectivului de investiții

**Proiect pilot- Construire bazin de înot didactic Bdul Lalelei, nr. 2, municipiul Satu Mare,**

 **județul Satu Mare**

 Obiectivul general al proiectului, în cadrul dezvoltării durabile a municipiului, este construirea unui bazin de înot didactic școlar destinat în principal desfăşurării orelor de înot în cadrul disciplinei sport, oferind astfel şcolilor şi tineretului din municipiu un mediu propice stimulării unui mod de viață sănătos, sociabilității, dezvoltării fizice sănătoase şi armonioase.

 În pofida faptului că în municipiul Satu Mare funcţionează foarte multe unităţi şcolare, şi înotul este unul dintre sporturile cele mai dorite de copii, nici o unitate şcolară şi nici unul dintre cluburile sportive din municipiu nu are baza materială pentru înot, unde copiii din învăţământul preuniversitar de stat ar putea desfăşura activităţi specifice sub supraveghere de specialitate şi în condiţii igienico-sanitare corespunzătoare.

  Existenţa unui bazin de înot pentru tineretul din unităţile de învăţământ din localitate, în anul 2021, ţine de normalitate.

 În străinătate şi chiar în România există comunităţi mult mai mici decât Satu Mare, care dispun de bazine de înot pentru copiii care îşi desfăşoară acolo orele de educaţie fizică şi sport.

 Suntem printre puţinele municipii reşedinţă de judeţ, dacă nu chiar singura, care nu are o asemenea dotare, aceasta reprezentând o aspiraţie foarte veche a întregii comunităţi sătmărene.

 Un bazin de înot, cu toate facilităţile, cu posibilitatea de organizare de evenimente competiţionale între echipe de elevi, ar putea fi un factor important în creşterea atractivităţii şcolii şi interesul elevilor pentru spaţiul şcolar.

 Bazinul nu se adresează activității competiționale, suprafețele lui fiind dimensionate atât pentru zona de înot cât și pentru cea a anexelor-vestiarelor conform normelor europene și naționale în vigoare pentru bazine utilizate în cadrul educațional.

Obiectivele proiectului sunt:

- Oferă posibilitatea elevilor de a practica înotul în cele mai bune condiţii;

- Dezvoltarea fizică şi armonioasă a elevilor care practică înotul;

- Dezvoltarea şi lărgirea ariei de activitate a L.P.S. prin introducerea secţiei de înot

- Formarea în perspectivă a cel puţin unei echipe de înotători competitive;

- Sporirea fondurilor prin folosirea contra cost, a bazinului de către alte persoane, în afara orelor destinate programului educaţional.

 - Investiţia va face mult mai atractivă zona pentru cei aflaţi în căutarea unui loc în care să se stabilească şi va fi un factor important în dezvoltarea edilitară.

 - Pentru elevii şcolilor din municipiul Satu Mare, acest lucru se va concretiza în creşterea calităţii orelor  de educaţie fizică şi sport.

 -Pentru tineri, posibilitatea petrecerii plăcute şi antrenante a timpului liber, posibilitatea participării la competiţii sportive de nivel local.

- Prin dezvoltarea bazelor sportive se crează condiţii pentru descoperirea talentelor în sport şi se lărgeşte baza de selecţie a sportivilor valoroşi capabili să reprezinte România.

 Existenţa unui teren 5.018 mp pe amplasamentul din municipiul Satu Mare, bdl.Lalelei nr.2, în vecinătatea Bisericii Ortodoxe Sfinţii Împăraţi Constantin şi Elena, cu acces pietonal asigurat de pe rampa podului Golescu şi acces auto asigurat dinspre strada Digului, precum şi sursele de finanţare a investiţiei conform Programului privind construcţia de bazine de înot, prin Compania Naţională de Investiţii "C.N.I." - S.A. reprezintă oportunitatea acestei investiţii.

 Consiliului local îi revine sarcina de a aproba transmiterea in folosinţă gratuită a terenului cu suprafaţa de 5.018 mp, precum şi aprobarea asigurării finanțării de către municipiul Satu Mare a cheltuielilor pentru racordurile la utilități (energie electrică, apă, canal, gaz, telefonie, internet), a cheltuielilor pentru lucrările de sistematizare, respectiv pentru întreţinerea şi exploatarea acestui obiectiv investiţional.

 După realizarea obiectivului de investiții, municipiul Satu Mare se obligă să întrețină bazinul de înot pentru o perioadă de cel puțin 15 ani.

 Predarea terenului se va face în condiţiile legii, pe bază de protocol de predare-primire între Municipiul Satu Mare şi Compania Naţională de Investiţii.

 Faţă de cele prezentate mai sus, proiectul de hotărâre nr. 16854 / 17.03.2021 se înaintează Consiliului Local al Municipiului Satu Mare cu propunerea de aprobare.

 Director executiv Şef serviciu

 Ec.Ursu Lucica ing. Szűcs Zsigmond

Întocmit,

Németi Alexandru